PROGRAM NO: 196 PENTINGNYA IMUNISASI UNTUK ORANG DEWASA / IMAN INGKANG AGENG Pamiarsa ingkang dipun sihi dening Gusti Sugeng pepanggihan malih kaliyan kula ibu Lilik wonten ing salebeting giyaran adicara Cahyaning Agesang. Kula bingah saget pepanggihan malih kaliyan panjenengan lan kula ugi ngaturaken panuwun menawi panjenengan setya midhangetaken adicara menika. Kados pundi kawontenan panjenengan? Menapa sae lan sehat lan kasinungan tetrem rahayu? Inggih pamiyarsa, tamtunipun pandonga kula kados makaten. Panjenengan sae lan sehat, lan gesang panjenengan sabrayat sami rukun lan tetrem, Awit kula pitados Gusti tansah jangkung ing gesang panjenengan. Saking studio kula ngaturaken sugeng midhangetaken adicara menika. Pamiarsa. Imunisasi sampun asring kita tindakaken, ing wekdal taksih alit kita sampun ngraosaken kaos pundi dipun suntik /dipun imunisasi. Nah menapa imunisasi namung katindakaken kangge lare alit kemawon? Menapa tiyang sepuh ugi saget nindakaken imunisasi ? nah ing ngriki kula badhe ngaturaken katrangan pentingipun imunisasi tumrap tiyang ingkang sampun sepuh, mangga dipun semak. Pamiyarsa. Program imunisasi tumrap bayi, balita utawi lare alit, wajib katindakaken lan sampun dangu dados programipun pemerintah. Tujuan saking imuninasi inggih menika kangge nyegah mlebetipun penyakit dhateng badan, brasta penyakit tinamtu saking kelompok masyarakat lan saking ndonya. kanthi cara vaksinasi utawi nglebetaken vaksin utawi kuman penyakit ingkang sampun dipun ringkihaken ing badan kanthi tujuan kangge ngrangsang supados badan ndamel anti bodi, kanthi makaten badan dados kiyat nglawan penyakit. Nanging menapa leres imunisasi menika namung saget katindakaken kangge bayi, balita lan lare alit kemawon? Menapa tiyang sepuh mboten perlu imunisasi ? Pamiyarsa. Pancen imunisasi wajib katindakaken kangge lare alit, bayi lan balita, naming mboten ateges tiyang sepuh mboten pareng nindakaken imunisasi. Imunisasi ugi saget katindakaken dhumateng tiyang sepuh utawi tiyang dewasa, tiyang dewasa lan tiyang sepuh ugi perlu dipun imunisasi kangge njagi kesarasanipun. Ateges imunisasi ugi wonten faedahipun tumrap tiyang dewasa lan tiyang sepuh utawi lanjut usia. Awit badanipun tiyang ingkang sampun sepuh menika ugi saget sansaya ringkih, kanthi makaten ugi gampil kaserang dening penyakit. Imunisasi ingkang asring katindakaken dhumateng tiyang dewasa lan tiyang sepuh utawi lanjut usia inggih menika imunisasi influensa lan pnemunia. Amargi kathah tiyang dewasa lan lanjut usia
ingkang tilar ndonya kasebabaken dening kalih penyakit menika. Kejawi vaksinasi influenza lan pnemunia, ugi perlu vaksinasi tetanus, difteri, gondhong, campak, cacar air, demam typoid lan radang otak. Sedaya vasinasi menika saget nyuwun katindakaken dening dokter utawi ing griya sakit. Ning biayanipun radi awis kabandingaken menawi ing puskesmas. Vaksinasi influinza tumraping tiyang dewasa saget katindakaken setahun sepindah. Sinaosa vaksinansi mboten njamin 100 % bebas saking ketularan penyakit influinza , nanging sak mboten-mbotenipun daya tahaning badan dhumateng penyakit influinza sampun kiyat. Kanthi makaten menawi kaserang sakit flu langkung enggal saras, lan mboten ngantos nemen. Pamiyarsa. Imunisasi mboten naming katindakaken kangge lare alit , bayi lan baliya, sinaoso mboten dados rogramipun pemerintah menawi dipun betahaken ugi saget katindakaken dhumateng tiyang sepuh utawi tiyang dewasa. Pamiarsa. Imunisasi pancen perlu katindakaken menawi dipun betahakaen, nanging ingkang penting kangge njagi supados badan tetep sehat, kejawi imunisasi ugi kedah njagi karesikan, lan njagi nutrisi lan gizi ing badan ingkang sae lumantar tetedhan ingkang dipun tedha sabendintenipun, lan ampun kesupen istirahat ingkang cekap. Makaten pamiyarsa, katrangan ingkang saget kula aturaken. Matur Nuwun. Pamiarsa, Selajengpun ibu arin badhe sowan panjenengan lan bashe ngaturaken setunggaling gegilutan kanthi irah-irahan Kapitadosan ingkang ageng. Mangga dipun semak. Pamiarsa. Kados pundi iman kapitadosan panjenengan dhumateng Gusti Yesus Kristus?pangajab kula iman kapitadosan panjenengan dhumateng Gusti tambah dinten sansaya kiyat lan teguh, kanthi makaten panjenengan dados tiyang pitados ingkang dhumateng Gusti selaminipun gesang, ing pundi kemawon lan ing kahanan menapa kemawon. Kita mboten saget dados tiyang Kristen tanpa pitados dhumateng Gusti Yesus. Lan iman kapitadosan kita dhumateng Gusti Yesus saget sansaya ringkih menawi kita mboten tumemen. Gusti yesus nate ngadika makaten: Matius 17:20 : Pangandikané Gusti Yésus: "Merga saka kuranging pengandelmu. Delengen! Saupama kowé duwé pengandel sing gedhéné mung sawiji sawi waé, kowé bisa akon marang gunung iki: 'Pindhaha mrana!', mesthi gunung mau bakal pindhah; lan ora ana barang sing mokal ing ngatasé kowé. Pamiarsa.
Iman kapitadosan kita dhumateng Gusti Yesus ageng gegayutanipun tumrap gesang kita. Nah ing ngriki kula badhe maosaken carios setunggaling carios ngengingi setunggaling perwira ingkang ndadosaken gumun ing penggalihipun Gusti Yesus, amargi perwira kalawau gadhah iman kapitadosan ingkang ageng. Kados pundi cariosipun manga dipun pirengaken: 8:5 Nalika Gusti Yésus mlebu ing kutha Kapèrnaum, ana perwira tentara Rum sowan ing ngarsané, sarta nyuwun pitulungané Gusti. 8:6 Aturé wong mau: "Gusti, réncang kawula sakit wonten ing griya. Tiyang wau nggluntung ing patileman, lan ngraosaken sakit sanget." 8:7 Gusti Yésus ngandika: "Iya, Aku Dakmrana marasaké." 8:8 Nanging aturé perwira mau: "Ah, mbok mboten sisah rawuh piyambak. Kawula mboten pantes nampèni Gusti ing griya kawula. Panjenengan kawula aturi dhawuh kémawon, mangké réncang kawula mesthi saras! 8:9 Awit kawula piyambak inggih kedah tundhuk dhateng pengageng kawula. Lan sangandhap kawula inggih wonten rèrèhan prejurit-prejurit ingkang kedah tundhuk dhateng préntah kawula. Menawi kawula akèn dhateng ingkang setunggal: 'Lungaa', piyambakipun inggih késah. Menawi kawula ngundang sanèsipun: 'Mrénéa', piyambakipun inggih nunten dhateng; utawi menawi kawula akèn réncang kawula: 'Iki lakonana', piyambakipun inggih tumunten nglampahi." 8:10 Bareng mireng aturé perwira mau, Gusti Yésus gumun banget. Banjur ngandika marang wong-wong sing ndhèrèkaké: "Aku durung tumon pengandel sing semono gedhéné ana ing antarané wong Israèl. 8:11 Titènana waé, bakal akèh wong sing teka saka Wétan lan saka Kulon padha bungah- bungah bebarengan karo Bapa Abraham, Iskak lan Yakub ana ing Kratoné Allah. 8:12 Nanging wong-wong sing samesthiné dadi umat ing Kratoné Allah, malah bakal ditundhung lan diukum. Ing kono wong-wong mau bakal padha nangis lan krasa keduwung banget." 8:13 Gusti Yésus banjur ngandika marang perwira mau: "Wis, muliha. Apa sing dadi pengandelmu bakal kelakon." Sanalika iku uga abdiné perwira mau waras. Pamiarsa. Carios ingkang nembe kemawon kita pirengaken saget panjenengan waos wonten kitab injil Matius 8:5-13. Nah saking cariosipun perwira menika napa ingkang saget kita sinaoni? Tamtunipun saking carios menika kita saget methik setunggal wucalan ingkang aji ing gesang menika. Inggih menika kita saget pikantuk setunggaling conto tiyang ingkang saestu pitados dhumateng Gusti Yesus. Perwira kalawau saestu pitados menawi gusti Yesus kagungan panguwaos nindakaken menapa kemawon kalebet nyarasaken abdinipun saking tebih,lan perwira kalawau ugi pitados menawi pangandikanipun Gusti menika kebak panguwaos. Lan setunggal malih ingkang sae saking perwira kalawau inggih
menika piyambakipun merduli dhateng abdinipun. Perwira kalawau mbudidaya kados pundi supados abdinipun saget saras saking sakitipun, menika setunggaling conto ingkang sae saking setunggaling pemimpin. Pamiarsa. Kados pundi iman kapitadosan panjenengan dhumateng Gusti Yesus? Menapa panjenengan saestu pitados dhumateng Gusti Yesus, kanthi makaten panjenengan saestu pitados dhumateng panguwaosipun Gusti Yesus ingkang ageng? Utawi menapa iman kapitadosan panjenengan ing wekdal menika saweg ringkih, panjenengan saweg mangu-mangu dhumateng panguwaosipun Gusti Yesus, utawi saget ugi panjenengan malah mboten pitados babar pindah dhumateng Gusti Yesus ingkang kagungan panguwaos nindakaken menapa kemawon, kalebet ingkang mokal ing pamanggih panjenengan. Utawi mbok bilih ing wekdal menika panjenengan ugi mboten pitados menawi Gusti Yesus menika merduli panjenengan lan nresnani panjenengan, lan Gusti Yesus ugi ngersaaken panjenengan pitados dhumateng panjenenganiPun. Pamiarsa. Mbok bilih panjenengan menggalih makaten, kenging menapa Gusti Yesus ngersaaken kita pitados dhumateng Panjenenganipun? Pamiarsa. Pangandikanipun Gudti ngandikaaken amakaten: Yokanan 3:16 Awit saka gedhéning sih-katresnané Gusti Allah marang jagad, nganti Panjenengané ngurbanaké Putrané ontang-anting, supaya saben wong sing precaya marang Sang Putra mau ora nemu karusakan, nanging ngalamana urip langgeng. Pamiarsa. Sinten kemawon ingkang pitados dhumateng Gusti Yesus, putra ontang-antingipun Allah, badhe nampeni gesang langgeng. Dados sakmenika sampun cetha, bilih Gusti Yesus ngersaaken kita pitados dhumateng panjenenganiPun supados kita mboten manggih karisakan, supados kita nampeni gesang langgeng. Pramila menika mangga kita pitados dhumateng Gusti Yesus kanthi saestu supados ing tembenipun kita mboten manggih karisakan, nanging nampeni gesang langgeng. Lajeng menawi ing wekdal menika panjenengan dereng gadhah iman kapitadosan dhumateng Gusti Yesus, panjenengan saget nyuwun dhumateng Gusti Yesus lumantar pandonga, awit Gusti yesus ingkang ngganjar iman kapitadosan dhumateng panjenengan sami. Menawi ing wekdal menika iman kapitadosan panjenengan dhumateng gusti yesus mboten tumemen, panjenengan dedonga nyuwun supados Gusti ngribah manah panjenengan. Panjenengan emut-emut pangandikanipun Gusti:" Awit saka gedhéning sih-katresnané Gusti Allah marang jagad, nganti Panjenengané ngurbanaké Putrané ontang-anting,
supaya saben wong sing precaya marang Sang Putra mau ora nemu karusakan, nanging ngalamana urip langgeng. Pamiarsa, Iman kapitadosan panjenengan dhumateng Gusti Yesus ingkang paring gesang langgeng dhumateng panjenengan. Gusti mberkahi panjenengan.mangga kita ndedonga. Pamiarsa. Namung iman kapitadosan dhumateng Gusti Yesus ingkang saget paring gesang langgeng, makaten gegilutan ingkang sampun dipun andharaken dening Ibu arin. Mugi dados berkah kagem panjenengan.